次韵子雲送兒女至昭亭見寄
作者：韓元吉
朝代：宋

paragraphs: 巖巖昭亭山，度歲一再行。
吾親在其下，有路如砥平。
風物歲時佳，豈問楚與荆。
胡爲不得往，使我涕泗橫。
出身備王官，敢自頹家聲。
聖皇察庶獄，小大必以情。
哀矜且勿喜，死當使之生。
念昔棲閩陬，孤童共營營。
菽水曾幾何，青紫望一經。
弟兄亦云幸，假節仍專城。
別離乃頻有，僕奴費邀迎。
安仁賦閒居，要自賢西征。
板輿日歡侍，兒女森在庭。
豈比隔山岳，空書問安寧。
薄田可負郭，不歸定誰令。
壯士志中原，邊塵暗幽并。
擬躡冒頓居，端謀渭南耕。
書生復何事，三入老承明。
應知當饋歎，廊廟資扶傾。
忍作寒蟬喑，願爲威鳳鳴。